લોકસભાની ચૂંટણી માટે પ્રદેશના નેતા સાથેની સમીક્ષા બેઠકમાં હાજરી આપવા આવેલાં વિક્રમભાઈને કોંગ્રેસ છોડવા અંગે પૂછવામાં આવતાં તેમણે કહ્યું હતું કે, તેઓ લોકો વચ્ચે રહીને રાજકારણ કરી રહ્યા છે. લોકો અને કાર્યકરોની નારાજગી તેઓ પ્રદેશના નેતાઓ સમક્ષ રજૂ કરશે. જો તેમની મુશ્કેલીઓ-પ્રશ્નો દૂર ન થાય તો તેઓ કોંગ્રેસ છોડી પણ શકે છે. કોંગ્રેસમાં એકતરફ લોકસભાની ચૂંટણીમાં સમાજના તમામ વર્ગોને સાથે લઈને ગુજરાતની વધુમાં વધુ બેઠકો કબજે કરવાની કવાયત ચાલી રહી છે ત્યારે કોંગ્રેસથી નારાજ નેતાઓ અલગ સૂર વ્યક્ત કરી રહ્યા હોવાથી પ્રદેશના નેતાઓની મુશ્કેલી વધી ગઈ છે. જો કે, કોંગ્રેસના આંતરિક સૂત્રો કહે છે કે, કેટલાક નેતાઓ પોતાનું ધાર્યું કરવા માટે પ્રદેશ નેતાગીરી પર યેન કેન પ્રકારે દબાણ લાવી રહ્યા છે. કુંવરજીભાઈના કિસ્સા બાદ કોંગ્રેસની નેતાગીરી કોઈપણ નેતાના રાજકીય બ્લેકમેઈલીંગને શરણે થવાના મૂડમાં દેખાતી નથી ત્યારે હવે જોવાનું એ રહે છે કે, કોંગ્રેસની પ્રદેશ નેતાગીરી માડમના કિસ્સામાં કેવો માર્ગ અપનાવે છે.